Obiteljski radio, 22.05.2006.							

Sindikat osuđuje neizbor Radmana u članstvo HAZU

ZAGREB - Nezavisni sindikat znanosti i visokog obrazovanja prozvao je na današnjoj konferenciji za novinare Hrvatsku akademiju znanosti i umjetnosti, zbog toga što Miroslava Radmana nije izabrala za svog redovitog člana, a osvrnuli su se  i  na Nacrt izmjena Zakona o znanosti i visokom obrazovanju.

Ističući kako Radmanu daje svu podršku, predsjednik Velikog vijeća Sindikata Vilim Ribić ustvrdio je kako institucije u Hrvatskoj nisu odgovorne i posvećene općem dobru.

Naglašavajući važnost integracije sveučilišta do kraja 2007. godine, Ribić je izrazio sumnju da je dio sveučilišta protiv ukidanja pravne osobnosti fakulteta, te bi zbog svog utjecaja u  Ministarstvu znanosti, obrazovanja i športa, mogli spriječiti integraciju. Zapitao se hoće li  Hrvatska, uz Srbiju, biti jedina zemlja u regiji bez integriranog sveučilišta.

Posebna cjelina koju bi, po mišljenju sindikata, trebalo ugraditi u Zakon o znanosti i obrazovanju su školarine, kako bi se zaštitili studenti. Sindikat je mišljenja kako bi na odluke o povećanju školarina ministar morao moći staviti veto.

Zalažemo se za pravedni sustav školarina po uzoru na nizozemski model, prema kojem svi studenti plaćaju malo, ali uz razrađen sustav potpore i kredita, rekao je Ribić.

Sindikat pohvalnim drži izmjenu dosadašnjeg Zakona, prema kojoj netko može biti reizabran u znanstveno-nastavno zvanje neograničen broj puta.

Ujedno traže da, s obzirom na manjak kadrova u sustavu, do čega je došlo zbog Bolonjskog procesa, znanstvenici i na sveučilištu mogu ostati raditi i nakon navršenih 65 odnosno 70 godina života, ako ih sveučilište treba.

Ribić je upozorio da se javni natječaji za nenastavno osoblje na nekim fakultetima često ne provode, te zatražio da se   zakonom jasno propiše kako se javni natječaji moraju provoditi.

(Hina)